|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533ΛΟΓΟΤΥΠΟΣ Ρ **e-mail:** **info@rigasfereospeiraias.gr** **http://www.rfp.gr** |

 ΠΕΙΡΑΙΑΣ 15/02/2022, Α.Π: 17

ΠΡΟΣ: ΜΕΛΗ ΤΟΥ ΣΥΛΛΟΓΟΥ

**Θέμα: Σχετικά με τη χορήγηση voucher 200 ευρώ για την αγορά ηλεκτρονικού εξοπλισμού**

**Η Κεραμέως αντιμετωπίζει τους εκπαιδευτικούς ως επαίτες**

**της Δημόσιας Εκπαίδευσης μοιράζοντας χάντρες και καθρεφτάκια!**

 *Συναδέλφοι, συναδέλφισσες,*

 Το ΥΠΑΙΘ και η κυβέρνηση προχώρησαν σε νομοθετική ρύθμιση προκειμένου να διατεθούν στους εκπαιδευτικούς επιταγές (voucher) αξίας 200 € για την αγορά τεχνολογικού εξοπλισμού. Τα χρήματα αυτά προέρχονται από κονδύλι 140 εκατομμυρίων ευρώ του Ταμείου Ανάκαμψης.

 Η κυβέρνηση, με την ενέργεια αυτή, προκαλεί ανερυθρίαστα τους εκπαιδευτικούς. Πέρα από το ότι με το ποσό αυτό δεν υπάρχει ούτε κατά διάνοια ουσιαστική δυνατότητα οποιασδήποτε σοβαρής αγοράς, εξαιτίας της **άγριας ακρίβειας** που έχουν επιφέρει οι πολιτικές της κυβέρνησης, η κίνηση αυτή αποτελεί προσπάθεια να ξεγελαστούμε με «*καθρεφτάκια και γυαλιστερές χάντρες*».

 Είναι προφανής ο σκοπός τους να προωθήσουν τη λεγόμενη «τηλεκπαίδευση», και μάλιστα κατ’ οίκον, κάθε φορά που για κάποιο λόγο θα κλείνουν τα σχολεία. **Το υπουργείο Παιδείας και η κυβέρνηση θέλουν με αυτά τα 200 ευρώ να παγιδεύσουν τους εκπαιδευτικούς στη λογική της «τηλεκπαίδευσης» και να τους έχουν όμηρους σε κάθε τέτοια περίπτωση στο μέλλον.** Και επίσης, προκειμένου να μην καλύψουν το δημόσιο σχολείο με τον απαραίτητο ηλεκτρονικό εξοπλισμό, προσπαθούν, κατά την προσφιλή τους πολιτική, να μετακυλίσουν στους ίδιους τους εκπαιδευτικούς την αρχή της «ατομικής ευθύνης», «απελευθερώνοντας» το κράτος από οποιαδήποτε υποχρέωση απέναντι στη δημόσια παιδεία.

 Ο Σύλλογός μας από την αρχή είχε πάρει θέση ότι η **δια ζώσης εκπαίδευση είναι αναντικατάστατη**, ότι ο χώρος εργασίας μας είναι το σχολείο, ότι **τα ηλεκτρονικά μέσα είναι βοηθητικά εργαλεία** της ζωντανής εκπαιδευτικής διαδικασίας και με τα οποία κάθε σχολείο θα πρέπει να εξοπλιστεί επαρκώς.

 Οι κούφιες και ψεύτικες θριαμβολογίες της Υπουργού Παιδείας περί «ψηφιακής επανάστασης» στον χώρο της δημόσιας εκπαίδευσης δεν μπορούν να βασίζονται αποκλειστικά πάνω στις πλάτες των εκπαιδευτικών, στις ατομικές δαπάνες και στους μισθούς πείνας. Η κυβέρνηση πρέπει να καταλάβει επιτέλους ότι με τα 200 αργύρια δεν μπορεί να εξαγοράσει τους εκπαιδευτικούς, ούτε να ξεπλύνει τις ευθύνες για τη ζημιά που έχει προκαλέσει η αντιεκπαιδευτική πολιτική της.

 **Καλούμε κάθε συνάδελφο να μην αποδεχτεί τις «χάντρες» και τα «καθρεφτάκια» του υπουργείου και να παλέψουμε συλλογικά για την ενίσχυση της δημόσιας παιδείας.**

 **Απαιτούμε:**

* Τα 140 εκατομμύρια ευρώ να διατεθούν στα σχολεία μας για τον τεχνολογικό εξοπλισμό τους.
* Πλήρης και ουσιαστική τεχνολογική κάλυψη και αναβάθμιση όλων των Δημόσιων Σχολείων της χώρας με σύγχρονους Η/Υ και επαρκή δίκτυα επικοινωνίας με δαπάνες της πολιτείας.
* Κατάργηση των νόμων και διατάξεων για την υποχρεωτική παροχή εξ αποστάσεως «εκπαίδευσης», ζωντανής αναμετάδοσης των μαθημάτων κ.λπ.

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |